বাজেট ২০২৬-এ সাধারণ মানুষের জন্য কী কী সুরহা হল?

নয়াদিল্লি: ১ ফেব্রুয়ারি ২০২৬-এর কেন্দ্রীয় বাজেটে (Budget 2026) মধ্যবিত্ত, চাকরিজীবী, যুব সমাজ ও ক্ষুদ্র উপার্জনকারীদের জন্য একাধিক স্বস্তির ঘোষণা করলেন অর্থমন্ত্রী নির্মলা সীতারামন (Nirmala Sitaram)। কর কাঠামোয় বড় বদল, কর্মসংস্থান বৃদ্ধি, স্বাস্থ্যসেবা সম্প্রসারণ এবং আবাসন সহায়তার মাধ্যমে সাধারণ মানুষের হাতে বেশি অর্থ রাখার দিকেই জোর দেওয়া হয়েছে এবারের বাজেটে।

সবচেয়ে বড় ঘোষণা আয়কর নিয়ে। নতুন কর ব্যবস্থায় বার্ষিক ১২ লক্ষ টাকা পর্যন্ত আয় সম্পূর্ণ করমুক্ত করা হয়েছে। এর সঙ্গে চাকরিজীবীদের স্ট্যান্ডার্ড ডিডাকশন বাড়িয়ে ৭৫ হাজার টাকা করায় কার্যকরভাবে ১২.৭৫ লক্ষ টাকা পর্যন্ত আয়ের ওপর কর দিতে হবে না। প্রবীণ নাগরিকদের জন্য কর ছাড়ের সীমাও বাড়িয়ে ১ লক্ষ টাকা করা হয়েছে। ফলে মধ্যবিত্ত ও বেতনভোগী শ্রেণির বড় অংশ সরাসরি উপকৃত হবেন।

আরও পড়ুন: বাজেট ২০২৬: বিরাট ঘোষণা নির্মলা সীতারমনের

কর্মসংস্থানের ক্ষেত্রেও বড় লক্ষ্য নির্ধারণ করেছে কেন্দ্র। পিএম বিকশিত ভারত রোজগার যোজনার মাধ্যমে ৩.৫ কোটি নতুন চাকরির লক্ষ্য নেওয়া হয়েছে। এর মধ্যে প্রথমবার চাকরিতে যোগ দেওয়া প্রায় ১.৯২ কোটি যুবক-যুবতী বিশেষ অগ্রাধিকার পাবেন। পাশাপাশি গিগ ও প্ল্যাটফর্ম কর্মীদের সামাজিক সুরক্ষায় বড় পদক্ষেপ—প্রায় ১ কোটি কর্মীকে আয়ুষ্মান ভারত স্বাস্থ্য প্রকল্পের আওতায় আনা হচ্ছে।

স্বাস্থ্য খাতেও জোর দেওয়া হয়েছে। জেলা হাসপাতালগুলোতে ধাপে ধাপে ডে-কেয়ার ক্যানসার সেন্টার খোলা হবে, প্রথম পর্যায়ে ২০০টি কেন্দ্র চালু করার পরিকল্পনা। আবাসন ক্ষেত্রে SWAMIH ফান্ড–২-এর মাধ্যমে অতিরিক্ত ১ লক্ষ সাশ্রয়ী বাড়ি তৈরির ঘোষণা করা হয়েছে।

কৃষকদের জন্য ‘পিএম ধন-ধান্য কৃষি যোজনা’ চালু করে ১০০ জেলায় উন্নত বীজ ও সহায়তা দেওয়া হবে। স্ট্রিট ভেন্ডরদের জন্য UPI-লিঙ্কড ৩০ হাজার টাকা পর্যন্ত ক্রেডিট কার্ড সুবিধাও ঘোষণা করা হয়েছে। সব মিলিয়ে এবারের বাজেট সাধারণ মানুষের খরচের চাপ কমানো ও আয় বাড়ানোর দিকেই লক্ষ্য রাখছে।