বুলেট ট্রেন, AI প্রযুক্তি সহ রেল বাজেটে আর কী ঘোষণা হতে পারে?

ওয়েব ডেস্ক: আগামী ১ ফেব্রুয়ারি ২০২৫-২৬ অর্থবর্ষের জন্য বাজেট (Union Budget 2025) পেশ করবেন কেন্দ্রীয় অর্থমন্ত্রী নির্মলা সীতারমন (Nirmala Sitharaman)। এই বাজেটের মধ্যে অনেকেই রেল বাজেট (Rail Budget 2025) নিয়ে উৎসুক। আগে রেল বাজেট আলাদাভাবে পেশ হলেও ২০১৭ সাল থেকে সাধারণ বাজেটের সঙ্গেই একত্রে রেল বাজেট পেশ করা হয়। তৎকালীন কেন্দ্রীয় অর্থমন্ত্রী অরুন জেটলি প্রথমবারের জন্য একত্রে রেল বাজেটও পেশ করেন। এখন প্রশ্ন হচ্ছে, এবারের রেল বাজেটে কী কী ঘোষণা হতে পারে? চলুন সম্ভাব্য কিছু বিষয় নিয়ে আলোচনা করা যাক।

রেল বাজেটের বরাদ্দ বৃদ্ধির সম্ভাবনা

২০২৪ সালের বাজেটে রেল খাতে মোট ২ লক্ষ ৬২ হাজার ২০০ কোটি টাকা বরাদ্দ করা হয়েছিল। এর মধ্যে ৮০ শতাংশ অর্থ ইতিমধ্যেই খরচ হয়েছে। বিশেষজ্ঞদের মতে, এবারের বাজেটে রেলের জন্য বরাদ্দ ১৫-২০ শতাংশ বাড়তে পারে। যদি তাই হয়, তাহলে রেলের জন্য বরাদ্দের অঙ্ক ৩ লক্ষ কোটি টাকাও ছুঁতে পারে।

আরও পড়ুন: এবারও বাজেটে বাংলার প্রাপ্তির ভাণ্ডার শূন্যই থাকবে?

বাজেটে সম্ভাব্য নতুন প্রকল্প ও প্রযুক্তি

রেল পরিষেবার উন্নতিতে কেন্দ্রীয় সরকার এবার কৃত্রিম বুদ্ধিমত্তা বা AI-এর ব্যবহার বৃদ্ধি করতে পারে। বুলেট ট্রেন প্রকল্প থেকে শুরু করে কবচ সিস্টেম এবং টিকিট ব্যবস্থাপনায় AI-এর প্রয়োগে জোর দেওয়া হতে পারে। পাশাপাশি, রেল দুর্ঘটনা আটকাতে আধুনিক প্রযুক্তি ব্যবহারের ওপর বিশেষ গুরুত্ব দেওয়ার সম্ভাবনা রয়েছে।

নতুন ট্রেন ও স্টেশনের উন্নয়ন

বিশেষজ্ঞদের মতে, এবারের বাজেটে নতুন ৯০টি বন্দে ভারত ট্রেন চালুর কথা ঘোষণা করা হতে পারে। তার মধ্যে থাকতে পারে ১০টি বন্দে ভারত স্লিপার ট্রেন এবং ১০০টি অমৃত ভারত এক্সপ্রেস ট্রেন। এসবের মাধ্যমে রেলের যাত্রী পরিবহন ব্যবস্থায় একটি বড়সড় উন্নতি আনার চেষ্টা করবে সরকার। পাশাপাশি, অমৃত ভারত স্টেশন যোজনা নিয়ে বড় কিছু ঘোষণা আসতে পারে। দেশের বিভিন্ন রেল স্টেশনগুলির পরিকাঠামো উন্নয়নের জন্য এই প্রকল্পের আওতায় নতুন বরাদ্দ হতে পারে।

আরও পড়ুন: কেন্দ্রীয় বাজেট-২০২৫, এই সামগ্রীগুলির দাম বাড়তে ও কমতে পারে

বুলেট ট্রেন এবং হাই স্পিড রেল

মুম্বই-আহমেদাবাদ হাই স্পিড রেল করিডর প্রকল্পকে সম্পূর্ণ করতে বাজেটে বিশেষ বরাদ্দের সম্ভাবনা রয়েছে। এছাড়াও দেশের আরও কিছু অঞ্চলে বুলেট ট্রেন চালু করার লক্ষ্যে প্রয়োজনীয় পদক্ষেপ নেওয়া হতে পারে।

রেলে পরিবেশবান্ধব প্রযুক্তির ব্যবহার বৃদ্ধি

রেল মন্ত্রক গত কয়েক বছরে পরিবেশবান্ধব প্রযুক্তি এবং সাশ্রয়ী পরিষেবার দিকে জোর দিয়েছে। এবারের বাজেটে এই ধারাবাহিকতাকে আরও এগিয়ে নিয়ে যাওয়ার পরিকল্পনা করা হতে পারে। বিশেষ করে, ভারতীয় রেলের বৈদ্যুতিকীকরণ প্রকল্পে বাড়তি গুরুত্ব দেওয়া হবে বলে ধারণা করা হচ্ছে।